โซลาริสมองหุ้นปรับฐาน
รอกรีซมาตรการใหม่เดือนนี้ออกทาร์เก็ตฟันด์ตั้งเป้า8%
14 มิ.ย. 2555

รอกรีซมาตรการใหม่เดือนนี้ออกทาร์เก็ตฟันด์ตั้งเป้า8%
บลจ.โซลาริส มองหุ้นไทยปรับฐานได้อีกช่วง 12 สัปดาห์นี้ ส่งกองทริกเกอร์ฟันด์ดักทำกำไร 8% ใน 8 เดือน หลัง 5 กองทุนค่ายอื่นลุยซื้อหุ้นแล้ว
นายสุรเชษฐ์ ศรีวัฒนกุลวงศ์ ผู้จัดการกองทุน บริษัทหลักทรัพย์จัดการกองทุน (บลจ.) โซลาริส กล่าวว่า ตลาดหุ้นไทยยังมีโอกาสปรับฐานระยะสั้นได้อีกเล็กน้อยในช่วง 12 สัปดาห์ข้างหน้า จากความกังวลต่อการเลือกตั้งในกรีซ ซึ่งจะมีขึ้นในวันที่ 17 มิ.ย.นี้
สำหรับนักลงทุนยังรอดูความชัดเจนของการออกมาตรการช่วยเหลือต่างๆ ในการประชุมธนาคารกลางสหรัฐในวันที่ 20 มิ.ย. และการประชุมกลุ่มประเทศยุโรป ซึ่งจะมีขึ้นในช่วงปลายเดือนนี้ ทำให้สัปดาห์สุดท้ายของเดือนนี้น่าจะเห็นภาพของแนวโน้มตลาดได้ชัดเจนมากขึ้น และน่าจะเป็นช่วงเวลาที่เหมาะสมที่สุดในการเข้าลงทุนในหุ้น
“การปรับตัวลดลงของหุ้นไทยในช่วงที่ผ่านมานั้นเป็นโอกาสที่ดีในการเข้าสะสมหุ้นที่มีปัจจัยพื้นฐานแข็งแกร่ง และมีแนวโน้มการเติบโตของกำไรสุทธิที่ดี โดยปัจจุบันหุ้นไทยซื้อขายที่ระดับราคาต่อกำไรสุทธิคาดการณ์ (พี/อี) ประมาณ 12 เท่า ใกล้เคียงกับตลาดหุ้นอื่นๆ ในภูมิภาค ขณะที่มีอัตราผลตอบแทนส่วนผู้ถือหุ้น (ROE) อัตราเงินปันผลและอัตราการเติบโตของกำไรสุทธิที่ค่อนข้างสูงกว่า” นายสุรเชษฐ์ กล่าว
นอกจากนี้ การเติบโตทางเศรษฐกิจของไทยที่แข็งแกร่งและแนวโน้มการเติบโตของกำไรสุทธิของบริษัทจดทะเบียนของไทยในระดับสองหลักในปีนี้และปีหน้า คาดว่าตลาดหุ้นไทยยังคงน่าจะเป็นหนึ่งในตัวเลือกแรกๆ ของนักลงทุนต่างชาติในการเข้าลงทุนในสินทรัพย์เสี่ยงอยู่ โดยเฉพาะหลังจากความกังวลในปัญหาหนี้ยุโรปเริ่มลดลง และอุปทานเงินในระบบที่เพิ่มขึ้นจากการออกมาตรการกระตุ้นเศรษฐกิจเพิ่มเติมในอนาคต
นายสมพร ศศิโรจน์ กรรมการผู้จัดการ บลจ.โซลาริส เปิดเผยว่า บริษัทเตรียมออกกองทุนเปิดโซลาริส อิควิตี้ 8 เอ็มที (SEQ 8MT) ซึ่งเป็นกองทุนทาร์เก็ตฟันด์ อายุโครงการประมาณ 8 เดือน เน้นลงทุนในหุ้นไทยที่มีปัจจัยพื้นฐานดีและมีศักยภาพในการเติบโต โดยลงทุนในหุ้นเฉลี่ยรอบปีบัญชีไม่น้อยกว่า 65% มีมูลค่าโครงการ 1,000 ล้านบาท และจะเปิดขายระหว่างวันที่ 1420 มิ.ย.นี้ ลงทุนขั้นต่ำ 1,000 บาท
กองทุนมีจุดเด่นที่กำหนดเป้าหมายผลตอบแทนไว้ที่ 8% และสามารถปิดกองทุนได้ก่อนกำหนดภายใน 8 เดือน หากมูลค่าหน่วยลงทุนมากกว่าหรือเท่ากับ 10.80 บาท/หน่วย เป็นเวลา 3 วันทำการติดต่อกัน
ทั้งนี้ ตั้งแต่สิ้นเดือน พ.ค.ที่ผ่านมาจนถึงปัจจุบันมีกองทุนทาร์เก็ตฟันด์ออกขายประมาณ 11 กองทุน เนื่องจากมองเป็นโอกาสลงทุนในช่วงหุ้นปรับฐาน โดย 5 กองทุนที่ปิดการขายไปก่อนหน้ามียอดขายประมาณ 2,000 ล้านบาท ซึ่งได้ทยอยเข้าซื้อหุ้นในตลาดหลักทรัพย์แล้ว และ 3 กองทุนได้ปิดขายเมื่อวันที่ 13 มิ.ย. และอีก 3 กองทุนอยู่ระหว่างเสนอขาย